**Sara Kaisa Lappalainen** (o.s. **Kuivisto**, s. 17. elokuuta 1991 Porvoo) on suomalainen keskimatkojen juoksija, joka edustaa Porvoon Akillesta. Häntä valmentaa Ari Suhonen. Vuoteen 2016 asti hän edusti Porvoon Urheilijoita.

Ura
---

Kansainvälisiin arvokisoihin Lappalainen osallistui ensimmäisen kerran Berliinin EM-kilpailuissa 2018 karsiutuen sekä 800 että 1 500 metrin alkuerissä. Hän karsiutui samojen matkojen alkueräjuoksuissa myös Glasgow'n sisäratojen EM-kilpailuissa 2019. Dohan MM-kisoissa 2019 Lappalainen karsiutui 800 metrin alkuerissä ajalla 2.03,15 oltuaan erässään viides. 1 500 metrillä hän teki alkuerässä ennätyksensä 4.08,85. Aika ei kuitenkaan riittänyt jatkopaikkaan. Toruńin EM-hallikilpailuissa 2021 hän karsiutui 800 metrin välierissä oltuaan erässään kolmas.

Tokion olympialaisissa vuonna 2021 hän selviytyi välieriin sekä 800 että 1 500 metrillä. Hän paransi molemmilla matkoilla Suomen ennätyksiä sekä alkuerässä että välierässä. 30. heinäkuuta 2021 Tokion olympialaisten alkuerässä hän rikkoi 800 metrillä Tuuli Merikosken 30 vuotta vanhan Suomen ennätyksen 0,44 sekunnilla juostuaan ajan 2.00,15 ja seuraavana päivänä välierässä hän alitti ensimmäisenä suomalaisnaisena kahden minuutin rajan juostuaan 1.59,41. Ennen Tokion olympialaisia 29. kesäkuuta 2021 Lappalainen rikkoi 1 500 metrillä Sinikka Tyynelän lähes 44 vuotta vanhan Suomen ennätyksen 0,62 sekunnilla. Tokion olympialaisten alkuerissä hän paransi 1 500 metrin ennätyksen lukemiin 4.04,10 ja välierissä 4.02,35.

Belgradin sisäratojen MM-kilpailuissa 2022 hän oli 1 500 metrillä yhdestoista. Hän karsiutui saman vuoden Münchenin EM-kilpailuissa 800 metrin välierissä ajalla 2.02,70.

Kalevan kisoissa Lappalainen on voittanut 800 metrillä Suomen-mestaruuden vuosina 2016, 2017, 2018, 2019, 2020, 2021, 2022 ja 2023 sekä hopeaa vuosina 2013, 2014 ja 2015 ja 1 500 metrillä kultaa vuosina 2017, 2018, 2019, 2020, 2022 ja 2023, hopeaa vuosina 2015 ja 2016 sekä pronssia vuosina 2013 ja 2014.

Sisäratojen SM-kilpailuissa hän on saavuttanut 800 metrin juoksussa kultaa vuosina 2013, 2018, 2019, 2021 ja 2024, hopeaa 2016 ja pronssia 2015 sekä 1 500 metrin juoksussa kultaa vuosina 2019, 2021 ja 2024 sekä hopeaa 2015. 3000 metrin juoksussa Lappalainen saavutti pronssia 2024.

Maastojuoksun SM-kilpailuissa hän voitti lyhyen matkan (4 km) kultaa vuonna 2020 ja vuonna 2017 hän sijoittui kuuden kilometrin matkalla viidenneksi.

Euroopan joukkuemestaruuskilpailuissa hän sijoittui neljänneksi 800 metrillä ja 1 500 metrillä vuonna 2019 Superliigassa ja vuonna 2021 Ykkösliigassa voitti 1 500 metrin ja oli kolmas 800 metrillä.

Aikuisten Suomi–Ruotsi-maaotteluun hän osallistui ensimmäisen kerran vuonna 2013 juosten molemmat matkat. Suomi–Ruotsi-maaotteluvoittoja Lappalaiselle on kertynyt seitsemän voittaen 800 metrin 2020, 2022 ja 2023 ja 1 500 metrin 2017, 2021, 2022 ja 2023.

PM-hallimaaottelun hän on voittanut 800 metrillä 2019 ja 2022, ollut 1 500 metrillä toinen 2024, kolmas 800 metrillä 2013 ja 2018 ja neljäs 1 500 metrillä 2015.

Nuorten sarjoissa Lappalainen on voittanut alle 23-vuotiaiden Pohjolan mestaruuden 800 ja 1 500 metrillä vuonna 2012 Norjassa.

Henkilökohtaiset ennätykset
---------------------------

Lappalaisen ennätykset ulkoradoilla ovat: 

* 200 m: 26,45 (5.9.2018, Porvoo)
* 400 m: 54,79 (17.8.2023, Helsinki)
* 600 m: 1.29,62 (29.6.2020, Vantaa)
* 800 m: 1.59,41 (31.7.2021, Tokio)
* 1 000 m: 2.39,14 (2.9.2020, Porvoo)
* 1 500 m: 4.02,35 (4.8.2021, Tokio)
* Maili: 4.28,12 (26.8.2023, Stirling)
* 3 000 m: 9.19,51 (26.5.2018, Helsinki)

ja sisäradoilla: 

* 400 m: 55,94 (7.2.2021, Jyväskylä)
* 600 m: 1.28,65 (14.2.2021, Pajulahti) (pitkä rata)
* 800 m: 2.02,36 (2.3.2022, Madrid)
* 1 500 m: 4.06,14 (22.2.2022, Torun)
* Maili: 4.29,64 (17.2.2022, Liévin)
* 3 000 m: 9.14,87 (18.2.2024, Tampere) (pitkä rata)

Ulkoradoilla Lappalaisella on 800 metrin, 1 000 metrin, 1 500 metrin ja mailin Suomen ennätys. Hallissa Suomen ennätyksiä ovat 800 metrin ja 1 500 metrin tulokset. 

600 metrin matkalla hän on juossut hallissa epävirallisen Suomen ennätyksen.

Yksityiselämä
-------------

Sara Lappalaisen puoliso on jääpalloilija ja pyöräilijä Olli Lappalainen.. Pariskunta avioitui syksyllä 2022 ja aiemmin Kuivistona tunnettu Sara Lappalainen otti käyttöön miehensä sukunimen.

Lähteet
-------

1. 1 2 3 4 5 6 7 8 9 10 11 12 13 14 15 16 17  Sara Lappalainen Tilastopaja (vaatii kirjautumisen, maksullinen palvelu).
2. 1 2  Sikarla, Siiri: Sara Kuivisto julkaisi upean kuvasarjan häistään – paljasti uuden sukunimensä *Ilta-Sanomat*.  4.10.2022. Viitattu 4.10.2022.
3. ↑  Puolimaileri Suhonen pisti tieto-taitonsa kiertoon *Yleisurheilu.fi*.  16.4.2015. Viitattu 10.8.2015.
4. ↑  Silvennoinen, Santtu: Suomalaisjuoksija turvautui erikoiskikkaan hirmuhelteessä: "Varmasti toimi hyvin" *Iltalehti*.  27.9.2019. Viitattu 28.9.2019.
5. ↑  1500 Metres women
6. ↑  Kuivisto hurjasteli Tokiossa jo neljännen SE:n: "En olisi jaksanut tuhannesosaakaan kovempaa" *Yleisurheilu.fi*.  4.8.2021. Viitattu 4.8.2021.
7. ↑  Sara Kuivisto juoksi Suomen ennätyksen! *Etusuora.com*.  30.7.2021. Viitattu 30.7.2021.
8. ↑  Saarinen, Joska; Saatsi, Samu: Todella harvinainen temppu! Sara Kuivisto juoksi jälleen sensaatiomaisen Suomen ennätyksen olympialaisissa *Yle Urheilu*.  31.7.2021. Viitattu 31.7.2021.
9. ↑  Niemeläinen, Jonne; Koskinen, Juuso: Sara Kuivisto rikkoi yli 40 vuotta vanhan Suomen ennätyksen ja varmisti paikan Tokioon – "Tunsin jo verryttelyssä, että tämä on se päivä" *Yle Urheilu*.  30.6.2021. Viitattu 1.7.2021.
10. ↑  Kuivisto juoksi 1000 metrin SE:n yksin: "Se yllätti kuinka helposti juoksu tuli" *Yleisurheilu.fi*.  2.9.2020. Viitattu 3.9.2020.
11. ↑  Sara Kuivisto juoksi Suomen ennätyksen Madridissa – yllätti kisan jälkeen kommentillaan *Ilta-Sanomat*.  2.3.2022. Viitattu 3.3.2022.
12. ↑  Virtanen, Vinski: Sara Kuivisto juoksi MM-rajan murskaksi Suomen ennätyksellä: "Ei tunnu missään" *Iltalehti*.  22.2.2022. Viitattu 21.2.2023.
13. ↑  Sara Lappalainen juoksi uuden Suomen ennätyksen *www.iltalehti.fi*. Viitattu 28.8.2023.
14. ↑  Kuivisto juoksi Pajulahdessa 600 metrin SE:n: "EM-kilpailuissa välierä on minimitavoite" *Yleisurheilu.fi*.  14.2.2021. Viitattu 14.2.2021.
15. ↑  Hänninen, Petri: Sara Kuivisto yritti treenata, kun avopuoliso makasi koomassa: "Ne viikot olivat hyvin sekavia" – Nyt pariskunta on selättänyt vaikeudet *Yle Urheilu*.  8.8.2022. Viitattu 8.8.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |